PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială



Nr.27/100/1 aprilie 2004
R A P O R T

asupra proiectului de Lege privind aprobarea Ordonanţei Guvernului nr.27/2004 pentru completarea art.4 din Ordonanţa de urgenţă a Guvernului nr.8/2003 privind stimularea procesului de restructurare, reorganizare şi privatizare a unor societăţi naţionale, companii naţionale şi societăţi comerciale cu capital majoritar de stat
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu proiectul de Lege privind aprobarea Ordonanţei Guvernului nr.27/2004 pentru completarea art.4 din Ordonanţa de urgenţă a Guvernului nr.8/2003 privind stimularea procesului de restructurare, reorganizare şi privatizare a unor societăţi naţionale, companii naţionale şi societăţi comerciale cu capital majoritar de stat, trimis cu adresa nr. P.L.-X 94 din 4 martie 2004.

La întocmirea prezentului raport, Comisia a avut în vedere avizele primite de la Consiliul Legislativ şi de la următoarele comisii:

· Comisia pentru buget, finanţe şi bănci;

· Comisia juridică, de disciplină şi imunităţi.
Proiectul de lege are ca obiect de reglementare completarea articolului 4 din Ordonanţa de urgenţă a Guvernului nr.8/2003 privind stimularea procesului de restructurare, reorganizare şi privatizare a unor societăţi naţionale, companii naţionale şi societăţi comerciale cu capital majoritar de stat, în scopul asigurării unor măsuri de protecţie socială pentru salariaţii concediaţi din unităţile sectorului minier.
Comisia propune Plenului adoptarea proiectului de lege din următoarele considerente:

Salariaţii din sectorul minier beneficiază de pensii pentru limită de vârstă dacă au realizat un stagiu de cotizare în condiţii speciale de muncă de cel puţin 20 de ani, conform prevederilor art.43 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare.
Considerarea ca stagiu de cotizare a perioadei de acordare  a venitului lunar de completare şi a plăţilor compensatorii în condiţii normale de muncă, conform prevederilor art.4 alin.(5) din Ordonanţa de urgenţă a Guvernului nr.8/2003, cu modificările şi completările ulterioare, nu permite salariaţilor din sectorul minier cu o vechime mai mare în condiţii speciale de muncă să beneficieze de pensii pentru limită de vârstă la expirarea perioadelor de acordare a venitului de completare şi a plăţilor compensatorii şi implică măsuri şi costuri suplimentare pentru reintegrarea acestora în vederea completării stagiului de cotizare.
2. Proiectul de lege face parte din categoria legilor ordinare, conform prevederilor constituţionale, şi a fost adoptat de Senat în şedinţa din 24 februarie 2004, cu respectarea prevederilor art.76 alin.(2) din Constituţie, republicată.
3. La lucrările comisiei au fost prezenţi 19 deputaţi, din totalul de 21 membri ai comisiei.

La dezbaterea proiectului în şedinţa comisiei din 30 martie 2004 a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-l Mărgărit Slăboacă - consilier la Direcţia minieră din Ministerul Economiei.
4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

Proiectul a fost aprobat în forma prezentată de Senat, cu unanimitate de voturi.
PREŞEDINTE,



SECRETAR,

Smaranda DOBRESCU


Pavel TODORAN

Întocmit, 

Consilier Elena ANGHEL

